- Nu er der kommet besked om, at der er åbnet. Sådan lyder det fra Claus Hjørne Pedersen, en lettet formand for Kreds Nord i Danmarks Fiskeriforening. Lørdag gik bølgerne højt hos de nordjyske fiskere, da der efter indgåelsen af den nye fiskeriaftale mellem EU og Norge var radiotavshed fra norsk side. Frustrationen opstod, fordi kotumen er, at fiskerne plejer at få adgang til norsk farvand til midnat, efter forhandlingerne er afsluttet og underskrevet. - Vi mangler et endeligt tilsagn fra norsk side om adgang til deres farvande, og det har vi ikke fået endnu her et døgn efter, lød det lørdag fra en stærkt utilfreds Claus Hjørne Pedersen. - Fiskerne er godt nok voldsomt frustrerede over det. Man skal passe på med at drage forhastede konklusioner, men der er ikke en eneste af vores fiskere, der ikke mener, at det her er en form for chikane, sagde han. Fik endelig hul igennem Efter et intenst arbejde fra de danske myndigheders side og EU lykkedes det dog endelig at få nordmændene til at reagere. - Sent lørdag eftermiddag kom beskeden om, at der var adgang fra dags dato, siger Claus Hjørne Pedersen. Det vides ifølge ham ikke, hvad der skyldtes den langsomme reaktion og tavshed fra norsk side efter indgåelsen af aftalen. Siden nytår, mens forhandlingerne har stået på, har de danske fiskere ikke måttet fiske i norsk farvand. Dermed har flere ikke været ude i deres normale fiskevand siden slutningen af 2022, og altså indtil nordmændene lørdag fik taget telefonen og åbnet op. Og det vil også kunne mærkes på fiskernes pengepung, lyder det. - Der er fartøjer, som ikke har kunnet drive deres normale fiskeri lørdag. De har skullet fiske et sted, hvor fangstraterne ikke er lige så gode, siger Claus Hjørne Pedersen og fortsætter: - Så det er da klart, at det har en økonomisk konsekvens. Den nordjyske fiskeriforeningsformand vil dog ikke gøre mere ud af sagen for nu. - Nu er vi kommet videre, slutter han.

Referat:
Det tog næsten et døgn for de norske myndigheder at efterleve den nye fiskeriaftale.